stanford-oval/wikipedia huggingface dataset:
הר ציון
בתי קברות בהר > בית קברות נוצרי פרוטסטנטי

בית הקברות משתרע במורד ההר בסמוך אל "המכון האמריקני", והכניסה אליו היא דרך חצר המכון. קבורים בו מיסיונרים פרוטסטנטים שגרו בירושלים ויהודים שהתנצרו בהשפעתם, חיילים גרמנים שהוצבו בארץ ישראל במלחמת העולם הראשונה, שוטרים וחיילים בריטים שנפטרו בתקופת המנדט הבריטי, ואף לוחמי מחתרות עבריות בארץ ישראל.
בית הקברות נמצא מצידו האחד של גיא בן הינום, ומן העבר השני נמצאת שכונת אבו תור. בקרבות שהתחוללו בסביבה במלחמת ששת הימים נהרסו מקצת מן המצבות, אך שוקמו לאחר המלחמה.
בבית הקברות קבורים אישים מפורסמים בקורותיה של ירושלים, בהם: הוריישו ספאפורד מייסד המושבה האמריקאית בירושלים, סמואל גובאט מהנודעים שבמיסיונרים שפעלו בירושלים ובונה המבנה בו נמצא המכון האמריקני, מיכאל שלמה אלכסנדר יהודי מומר וראש הכנסייה הפרוטסטנטית הראשון בירושלים, קונרד שיק גרמני, ארכאולוג וחוקר ארץ ישראל, פלינדרס פיטרי, חוקר ארץ ישראל ומנסח עקרונות הארכאולוגיה המודרנית, הבריטי ג'יימס לסלי סטרקי מנהל החפירות בתל לכיש שנהרג על ידי ערבים בדרכו לפתיחת מוזיאון רוקפלר, ארנסט מסטרמן, רופא בבית החולים של המיסיון האנגלי, מזכיר הקרן לחקר ארץ ישראל וראש ה-PEF בפלשתינה (מוכר כמי שמדד את מפלס ים המלח, סמוך לעין פשחה) ויוהאן לודוויג שנלר מקים בתי היתומים. בשנת 2013 ארבעה מתפרעים יהודים ביצעו במקום פשע שנאה, השחיתו מציבות ופגעו בסממני דת נוצריים. ב-1 בינואר 2023 שני צעירים בעלי חזות יהודית פרצו למקום והשחיתו יותר משלושים מציבות.
בבית הקברות אירעו מספר חיכוכים בין אנשי המושבה האמריקאית בירושלים והקונסול האמריקאי, בעקבות חיכוכים אלו הוצאו ארונותיהם מן הקברים והועברו מספר פעמים, ב-1897 עקב העברת חלק מהשטח לקיסר וילהלם השני לשם בניית הדורמיציון, וב-1905 במקרה נוסף שהונצח בתמונותיו של הצלם ג'ון ויטינג. חלק מהקברים הועברו סופית אל ביה"ק הבינלאומי השוכן בעמק רפאים בצמוד לביה"ק הטמפלרי.
בתי קברות בהר > בית קברות מוסלמי – משפחת דג'אני

בית קברות קטן (שטחו כדונם אחד), נמצא בצמוד לקיר המזרחי של מבנה קבר דוד. במקום קבורים בעיקר בני משפחת דג'אני, ובהם קבר המיוחס לשיח’ מחמד אל-מנסי (מאנשיו של צלאח א-דין), שנחשב לאבי השושלת המשפחתית.
גלריה

שער ציון
רכבל הר ציון
מעלה השלום (כביש האפיפיור)
שלט הקדשה במעלה ציון
מעלה ציון
אנדרטה לשלמה מאיר כהן שנרצח במעלה ציון
לקריאה נוספת

דן בהט, אטלס כרטא, ירושלים
יורם צפריר ושמואל ספראי, ספר ירושלים, התקופה הרומית והביזנטית, הוצאת יד יצחק בן-צבי, ירושלים, עמ' 17–18.
זאב וילנאי, אנציקלופדיה אריאל,
רחל אליאור, "והר ציון טבור הארץ", ארץ ישראל: מחקרים בידיעת הארץ ועתיקותיה [ספר טדי קולק], כרך כח, ירושלים תשס"ח, עמ' 1–13
אלי שילר, "הר ציון", בתוך אלי שילר וגדעון ביגר (עורכים), ירושלים העיר העתיקה, הוצאת אריאל, חוברת מס' 57–58, ירושלים, 1988, עמ' 32–34
גדעון הרמל, "בית הקברות הפרוטסטנטי בהר ציון", בתוך אלי שילר וגדעון ביגר (עורכים), ירושלים העיר העתיקה, הוצאת אריאל, חוברת מס' 57–58, ירושלים, 1988, עמ' 174–185
הקונגרס ה-119 של ארצות הברית

| --- | --- |

 מדינה:  ארצות הברית ארצות הברית
 גוף פרלמנטרי:  הקונגרס של ארצות הברית
 תקופת כהונה:  3 בינואר 2025 – 3 בינואר 2027  (שנתיים)
 הנהגה
 נשיא הסנאט יושב ראש בית הנבחרים:  קמלה האריס (עד 20 בינואר 2025), ג'יי. די. ואנס (החל מ-20 בינואר 2025) מייק ג'ונסון
 הנשיא הזמני של הסנאט:  צ'אק גראסלי
 מנהיג הרוב:  בסנאט: ג'ון ת'ון בבית הנבחרים: סטיב סקליס
 מנהיג המיעוט:  בסנאט: צ'אק שומר בבית הנבחרים: האקים ג'פריס
 הרכב הסנאט
 
 סיעות הקואליציה:   המפלגה הרפובליקנית
 מספר חברי הקואליציה:  53 / 100
 סיעות האופוזיציה:   המפלגה הדמוקרטית
 מספר חברי האופוזיציה:  47 / 100
 הרכב בית הנבחרים
 
 סיעות הקואליציה:   המפלגה הרפובליקנית
 מספר חברי הקואליציה:  218 / 435
 סיעות האופוזיציה:   המפלגה הדמוקרטית
 מספר חברי האופוזיציה:  214 / 435
 
 → הקונגרס ה-118 הקונגרס ה-120 ← 
הקונגרס ה-119 של ארצות הברית הוא ההתכנסות הנוכחית של הקונגרס של ארצות הברית, המורכבת מהסנאט של ארצות הברית ומבית הנבחרים של ארצות הברית. הקונגרס ה-119 מתקיים בוושינגטון הבירה, החל מ-3 בינואר 2025 עד ל-3 בינואר 2027. כהונתו חופפת ל-17 הימים האחרונים של נשיאות ג'ו ביידן והשנתיים הראשונות לנשיאותו השנייה של דונלד טראמפ.
כמו בקודמו, הקונגרס ה-118 של ארצות הברית, המפלגה הרפובליקנית מחזיקה ברוב בבית הנבחרים, ובניגוד אליו – השיגו הרפובליקנים רוב בסנאט לאחר ארבע שנים. עם השבעתו של דונלד טראמפ ב-20 בינואר 2025, תשיג המפלגה הרפובליקנית טריפקטה בממשל הפדרלי (אנ'), כלומר שליטה הן ברשות המבצעת והן ברשות המחוקקת (על שני בתיה), לראשונה מאז הקונגרס ה-115 שכונס ב-2017, עם השבעתו הראשונה של דונלד טראמפ לנשיאות ארצות הברית.
הקונגרס ה-119 כולל רק שלוש מדינות (ויסקונסין, פנסילבניה ומיין) שבהן שני הסנאטורים מייצגים מפלגות שונות – המספר הנמוך ביותר של משלחות מפוצלות מאז שהחלה הבחירה הישירה של סנאטורים בשנת 1914. בפעם הראשונה בהיסטוריה של ארצות הברית, הפער בין הרוב בבית הנבחרים קטן מהפער בסנאט.
אירועים מרכזיים

3 בינואר 2025: יום התכנסות הקונגרס. מייק ג'ונסון נבחר לכהונה נוספת כיושב ראש בית הנבחרים.
6 בינואר 2025: מושב משותף לספירת קולות חבר האלקטורים ואישור הבחירות לנשיאות ארצות הברית 2024.
9 בינואר 2025: מועד הלווייתו הממלכתית של נשיא ארצות הברית לשעבר ג'ימי קרטר.
20 בינואר 2025: ההשבעה השנייה של דונלד טראמפ לנשיאות ארצות הברית.
4 ביולי 2026: חגיגות יובל ה-250 לארצות הברית.
מנהיגות > הסנאט

| --- | --- |
 :  ראו גם – חברי הסנאט של ארצות הברית
נשיא הסנאט של ארצות הברית: קמאלה האריס (עד 20 בינואר 2025), ג'יי. די. ואנס (החל מ-20 בינואר 2025)
הנשיא הזמני של הסנאט של ארצות הברית: צ'אק גראסלי
מנהיגי המפלגות בסנאט של ארצות הברית: מנהיג הרוב ג'ון ת'ון, מנהיג המיעוט צ'אק שומר
מצליף הסיעה הרפובליקנית: ג'ון באראסו
מצליף הסיעה הדמוקרטית: דיק דרבין
מנהיגות > בית הנבחרים

יושב ראש בית הנבחרים של ארצות הברית: מייק ג'ונסון
מנהיג הרוב: סטיב סקליס
מצליף הרוב: טום אמר
מנהיג המיעוט: האקים ג'פריס
מצליפת המיעוט: קת'רין קלארק
הערות שוליים

↑  דרו דסילבר, 2024 elections show more partisan splits between states’ presidential and Senate votes than in recent past, באתר Pew Research Center‏, 26 בנובמבר 2024 (באנגלית)
נטורפילוסופיה

נטורפילוסופיה (בגרמנית: Naturphilosophie; הלחם בסיסים של "טבע" ו-"פילוסופיה", במילולית: "פילוסופית טבע") הוא זרם באידיאליזם הגרמני, ששגשג במהלך שלושת העשורים הראשונים של המאה ה-19. עיקר פיתוחו היה בעבודותו של פרידריך וילהלם שלינג בין השנים 1797–1799 כתגובה לפילוסופיה של יוהאן גוטליב פיכטה מורו. נטורפילוסופיה נקשרת לאידיאליזם המוחלט של הגל אשר הציע תפיסה מוניסטית של ההכרה והטבע. ההשקפה המטאפיזית שהציע שלינג לא זכתה להצלחה רבה לאורך זמן, אולם השפעתו ניכרת במחקרים המדעיים של התקופה, כגון האלקטרומגנטיזם. עם עליית המדע האמפירי בשנות ה-40 של המאה ה-19 הזרם הנטורפילוסופי היה נתון לביקורת הולכת וגוברת בשל המתודולוגיה האפריורית שלו, שאופיינה בספקולציות שאינן ניתנות לאימות לצד התעלמות מהשיטה הניסיונית.
רעיון כללי

שאלות היסוד של תורת ההכרה, כגון בעיית ההתאמה בין המושגים שבראשנו לעולם, מצריכות לפי שלינג חקירות מטאפיזיות שרק על בסיסן ניתן להשיב עליהן. בפרט, הנטורפילוסופיה התפתחו כדי לפתור את בעיית הדדוקציה הטראנסצנדנטלית, קרי שאלת האופן שבו מושגים אפריוריים בשכל מיושמים עבור התפיסות החושיות האפוסטריוריות, רבות הפנים. שאלות אלה מצריכות תאוריות מטאפיזיות בנוגע ליחס בין המנטלי והעולם הפיזיקלי, הסובייקט והאובייקט, הדבר כשהוא לעצמו או הנואומנון (noumenon) ועולם התופעות (phenomenon). פרדריק בייזר טוען שניתן לסכם את הרלוונטיות של הנטורפילוסופיה כאפיסטמולוגיה נטורליסטית, המסבירה את סובייקט הידע ואובייקט הידע בתוך הטבע כשלם.
הנטורליזם של שלינג אינו מכניסטי. שלינג מתנגד לתפיסה הקרטזיאנית לפיה תכונת החומרים היא התפשטות במרחב והם משפיעים זה על זה על ידי מגע מכני שניתן לתיאור מתמטי מדויק. כמו כן הוא חולק על תפיסת הטבע המכניסטית של ניוטון ופיכטה המובילה לדואליזם בין הטבע, הוא עולם האובייקטים, הנתון לחוקים דטרמניסטיים ובין האדם התופס אותם, מנותק מהטבע ומשוחרר מהחוקים. בהקשר זה הוא מושפע מתיאור הטבע החומרי הדינמי של קאנט במאמרו Metaphysische Anfangsgründe der Naturwissenschaften (היסודות המטאפיזיים של מדעי הטבע) מ-1786, לפיו התנהגות החומר היא איזון בין שני כוחות, משיכה ודחייה. כפי שנראה בהמשך, שלינג יתאר את הטבע, מעבר לתיאור הקאנטיאני, כאורגניזם אחד גדול.
שלינג ובני זמנו, שראו את הפילוסופיה כמדע, חיפשו עיקרון אבסולוטי ראשוני ממנו ניתן יהיה לגזור את כל המערכת הפילוסופית. המניע העיקרי בבסיסו של פיתוח הנטורפילוסופיה הוא מציאת השקפה כוללת המסבירה את הטבע ואת ההכרה התופסת אותו, את הסובייקט, באופן שלא יהיה נתון למתח הדיכוטומי בין חומר למחשבה כמו בפילוסופיה הקאנטיאנית.
פיכטה ושלינג חולקים על תפיסת ה"עיקרון מוחלט" שיוכל לאחד את כל הפילוסופיה. לדעת שניהם, מושג האני הטראנסצנדנטלי הקיים כתנאי לכל הכרה בפילוסופיה של קאנט, אינו מספיק ברור. פיכטה, ב"תורת המדע" (Wissenschaftslehre) שלו (1794) מחזיק באי-תלות הסובייקט ובתפקידו הראשוני ובכך חושב להתגבר על הדואליזם הקאנטיאני. הוא למעשה מרחיב את הטענה של קאנט שהפעילות השכלית של הסובייקט יכולה להיות מובנת כחלק מעולם התופעות ולכן חייבת להיות חלק מהמציאות כפי שהיא לעצמה. הפילוסופיה תלויה אליבא דפיכטה בפעולה החופשית של הסובייקט. העיקרון המוחלט לפי זה הוא הסובייקט עצמו. שלינג אמנם רואה בעקרון האני, או התודעה העצמית, של מורו האידיאליסט פיכטה, התקדמות לקראת ניסוח העיקרון הראשוני, אולם גם אצל פיכטה הוא מוצא ניתוק בין הטבע, הדבר כשהוא לעצמו, הנתון לחוקים דטרמניסטיים, לאדם התופס ולעולם הרוח.
הערות שוליים

↑  Beiser, Frederick C. German idealism. Harvard University Press, 2009, עמ' 506
1 2 3  Gower, Barry. "Speculation in physics: the history and practice of Naturphilosophie." Studies in History and Philosophy of Science Part A 3.4 (1973): 301-356.
↑  Beiser, Frederick C. German idealism. Harvard University Press, 2009, עמ' 507
↑  Beiser, Frederick C. German idealism. Harvard University Press, 2009, עמ' 466
↑  Beiser, Frederick C. German idealism. Harvard University Press, 2009, עמ' 510
↑  Beiser, Frederick C. German idealism. Harvard University Press, 2009, עמ' 511
1 2 3 4 5 6 7 8 9  Guilherme, Alexandre. "Schelling’s Naturphilosophie Project: Towards a Spinozian Conception of Nature." South African Journal of Philosophy 29.4 (2010): 373-390.
↑  Beiser, Frederick C. German idealism. Harvard University Press, 2009, עמ' 513
1 2 3 4 5  Bowie, Andrew, "Friedrich Wilhelm Joseph von Schelling", The Stanford Encyclopedia of Philosophy (Fall 2016 Edition), Edward N. Zalta (ed.), URL=<https://plato.stanford.edu/archives/fall2016/entries/schelling/>.
↑  Beiser, Frederick C. German idealism. Harvard University Press, 2009
↑  Beiser, Frederick C. German idealism. Harvard University Press, 2009, עמ'483
↑  Beiser, Frederick C. German idealism. Harvard University Press, 2009, עמ' 519
↑  Beiser, Frederick C. German idealism. Harvard University Press, 2009, עמ' 517
↑  Beiser, Frederick C. German idealism. Harvard University Press, 2009, עמ' 467
↑  Beiser, Frederick C. German idealism. Harvard University Press, 2009, עמ' 485
↑  Beiser, Frederick C. German idealism. Harvard University Press, 2009, עמ' 487
↑  Beiser, Frederick C. German idealism. Harvard University Press, 2009, עמ' 523
↑  Beiser, Frederick C. German idealism. Harvard University Press, 2009, עמ' 489)
↑  Beiser, Frederick C. German idealism. Harvard University Press, 2009, עמ' 523-528
↑  Wetzels, Walter D. "Aspects of natural science in German Romanticism." Studies in romanticism (1971): 44-59.
↑  Snelders, Henricus Adrianus Marie. "Romanticism and Naturphilosophie and the Inorganic Natural Sciences 1797-1840: An Introductory Survey." Studies in Romanticism (1970): 193-215.
קייט הדסון

| --- | --- |
קייט הדסון, 2012
קייט הדסון, 2012
 לידה:  19 באפריל 1979 (בת 45) לוס אנג'לס, קליפורניה, ארצות הברית
 שם לידה:  Kate Garry Hudson 
 מדינה:  ארצות הברית ארצות הברית
 תקופת הפעילות:  מ-1996 
 מקום לימודים:  בית ספר קרוסרודס 
 בן או בת זוג:  כריס רובינסון (31 בדצמבר 2000–22 באוקטובר 2007)  דני פוג'יקאווה  מת'יו בלאמי (2010–2014)  אלכס רודריגז (26 ביולי 2009–2010)  דני פוג'יקאווה (2017–?)  אוון וילסון 
 צאצאים:  ריידר ראסל רובינסון בינגהאם הון בלאמי רני רוז הדסון פוג'יקאווה‏
 מספר צאצאים:  3
 פרסים והוקרה:  פרס גלובוס הזהב
 http://www.katehudson.net
 פרופיל ב-IMDb
 
קייט גארי הדסון (באנגלית: Kate Garry Hudson; נולדה ב-19 באפריל 1979) היא שחקנית, זמרת וסופרת אמריקאית-יהודיה. התפרסמה לראשונה בתפקידה בסרט "כמעט מפורסמים" (2000); עבורו זכתה בפרס גלובוס הזהב לשחקנית המשנה הטובה ביותר והייתה מועמדת לפרס האוסקר. לאחר מכן ביססה את מעמדה ככוכבת קולנוע בסרטים "איך להיפטר מבחור ב-10 ימים", "המהפך של הלן", "אני, אתה והוא", "המרוץ לזהב", "מלחמת הכלות" ,"Nine", "אסון בלב ים", "מרשל" ובדרמה המוזיקלית של סיה "מיוזיק"; עבורו זכתה הדסון למועמדות שנייה לפרס גלובוס הזהב לשחקנית הטובה ביותר.
ביוגרפיה

הדסון נולדה בלוס אנג'לס, קליפורניה שבארצות הברית. הוריה הם השחקנים ביל הדסון הנוצרי וגולדי הון היהודיה, והם התגרשו כשהייתה בת שנה וחצי. הדסון גדלה כיהודייה כמו אימה, עם אלמנטים של בודהיזם. היא ואחיה אוליבר הדסון, גם הוא שחקן, גדלו בקולורדו עם אמם ובן זוגה השחקן קורט ראסל. הדסון אינה בקשר עם אביה הביולוגי מכיוון שנעדר מרוב תקופת ילדותה ולכן מחשיבה את ראסל כאביה. להדסון יש שני אחים-למחצה, אמילי וזאכרי מנישואי אביה לשחקנית קינדי ויליאמס ועוד אח-למחצה, השחקן ואייט ראסל מהזוגיות של אימה עם ראסל. בת דודתה היא הזמרת-יוצרת שרה הדסון.
ב-1997 סיימה הדסון את לימודי התיכון בבית הספר לאמנויות ומדעים קרוסרודס שבסנטה מוניקה. היא התקבלה לאוניברסיטת ניו יורק, אך היא החליטה להשקיע בקריירת המשחק שלה.
חיים אישיים

ב-31 בדצמבר 2000 היא נישאה לסולן להקת הבלאק קרואוז, כריס רובינסון בטקס שנערך באספן, קולורדו. בנם של בני הזוג, ריידר ראסל רובינסון, נולד בינואר 2004. ב-14 באוגוסט 2006, היחצן של הדסון הודיע שהדסון ורובינסון נפרדו. ב-18 בנובמבר 2006, הגיש רובינסון מסמכי גירושין, והגירושין הסתיימו ב-22 באוקטובר 2007, כאשר להדסון הוענקה משמורת משותפת.
בתחילת שנת 2010, הדסון החלה לצאת עם מת'יו בלאמי סולן הלהקה האנגלית מיוז. הדסון ובלאמי התארסו באפריל 2011, ובנם, בינגהאם הון בלאמי, נולד ביולי 2011. ב-9 בדצמבר 2014 הודיעו בני הזוג כי הם ביטלו את אירוסיהם. על פי הדיווחים, הדסון ובלאמי נמצאים ביחסים טובים אחד עם השני והורים שותפים לבנם.
בדצמבר 2016 החלה הדסון לצאת עם דני פוג'יקאווה, מוזיקאי, שחקן ובעלים-שותף של חברת תקליטים. היא הכירה אותו לראשונה כשהייתה בת 23, דרך חברותיה הטובות ביותר, שרה פוסטר וארין פוסטר, שהן אחיותיו החורגות. ב-2 באוקטובר 2018, היא הודיעה על הולדת בתם הראשונה של בני הזוג, רני רוז הדסון פוג'יקאווה, באמצעות חשבון האינסטגרם שלה. היא נקראת על שם אביו של דני, רון פוג'יקאווה. ב-13 בספטמבר 2021, הם הודיעו על אירוסיהם.
בתחילת 2006, הדסון תבעה את הגרסה הבריטית של הצהובון נשיונל אינקוויירר, לאחר שדיווחו שיש לה הפרעת אכילה, ותיארו אותה כ"רזה עד כאב". בתגובה לכך אמרה הדסון כי הצהרות הצהובון הן "שקר גס" והיא מודאגת מההשפעה שיכולה להיות לדיווח הכוזב על נשים צעירות שמושפעות ממנה. העיתון התנצל ופיצה אותה.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1998 | Desert Blue | סקיי דוידסון |  |
| 1998 | Ricochet River | לורנה |  |
| 1999 | 200 סיגריות | סינדי |  |
| 2000 | הנשים של ד"ר טי | די די טראוויס |  |
| 2000 | כמעט מפורסמים | פני ליין |  |
| 2000 | משחק השמועות | נעמי פרסטון |  |
| 2000 | הכל בקשר לאדם | לוסי אוונס |  |
| 2002 | ארבע הנוצות | את'נה יוסטייס |  |
| 2003 | הגירושין | איזבל ווקר |  |
| 2003 | אלכס ואמה | אמה דינזמור |  |
| 2003 | איך להיפטר מבחור ב-10 ימים | אנדי אנדרסון |  |
| 2004 | המהפך של הלן | הלן האריס |  |
| 2005 | סודות נעולים | קרוליין האריס |  |
| 2006 | אני, אתה והוא | מולי פטרסון |  |
| 2007 | Cutlass |   | סרט קצר; במאית ותסריטאית |
| 2008 | המרוץ לזהב | טס פיניגן |  |
| 2008 | החברה של החבר הכי טוב שלי | אלכסיס |  |
| 2009 | מלחמת הכלות | ליב לרנר | גם מפיקה |
| 2009 | Nine | סטפני |  |
| 2010 | הרוצח שבתוכי | איימי סטנטון |  |
| 2011 | פיסת גן עדן | מארלי קורבט |  |
| 2011 | ארוס בהשאלה | דארסי רוהן |  |
| 2013 | פונדמנטליסט בעל כורחו (אנ') | אריקה |  |
| 2014 | הלוואי והייתי כאן | שרה בלום |  |
| 2014 | אנשים טובים | אנה וייט |  |
| 2015 | רוק בקסבה באפגניסטן | מרסי |  |
| 2015 | Bride Wars新娘大作战 |   | מפיקה בפועל |
| 2016 | קונג פו פנדה 3 | מיי מיי | דיבוב |
| 2016 | יום האם | ג'סי |  |
| 2016 | אסון בלב ים | פליסיה ויליאמס |  |
| 2017 | מרשל | אלינור סטרובינג |  |
| 2021 | מיוזיק | קאזו "זו" גמבל |  |
| 2021 | Mona Lisa and the Blood Moon | בוני |  |
| 2022 | רצח כתוב היטב: תעלומה יוונית | בירדי ג'יי |  |
| 2022 | A Little White Lie | סימון קלירי |  |
| 2024 | Shell | זואי שאנון |  |
| יפורסם בהמשך | Song Sung Blue | יפורסם בהמשך |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1995 | שולחן לחמישה | קורי | פרק: "Spring Breaks: Part 1" |
| 1997 | EZ Streets | לוריין ק'אהיל | 2 פרקים |
| 2013-2012 | Glee | קסנדרה ג'ולי | 5 פרקים |
| 2013 | מחק היסטוריה | רונדה האני | סרט טלוויזיה של HBO |
| 2021 | למען האמת (אנ') | מיכה קיית' | תפקיד ראשי (עונה 2); 10 פרקים |
| 2025 | עולה להתקפה (אנ') | איילה גורדון | תפקיד ראשי, 10 פרקים |
דיסקוגרפיה

2024: Glorious
ביבליוגרפיה

2016: Pretty Happy: Healthy Ways to Love Your Body
2017: Pretty Fun: Creating and Celebrating a Lifetime of Tradition
שיחת ספאם

שיחת ספאם היא כינוי לשיחת טלפון שבה מושמעת לנמען הודעה מוקלטת ובה תוכן שיווקי בלא שהנמען הסכים לכך. זו צורה נוספת של דואר זבל.
שיחות הספאם מהוות מטרד למשתמשים בטלפונים שכן הם נדרשים להקדיש מזמנם ותשומת לבם לענות לטלפון במחשבה שמישהו מחפש אותם, אך כאשר הם עונים, הם מגלים שעשו זאת רק בשביל לשמוע הודעה מוקלטת שיווקית. שיחות אלו נעשות לעיתים בשעות לא שגרתיות ומהוות הפרעה כפולה לנמענים.
עם עליית השימוש בתוכנות אוטומציה לשיחות, היקף התופעה גדל והפך למטרד של ממש.
שיחות הספאם למטרות שיווקית נאסרו בישראל כחלק מחוק הספאם, אך תופעה זו עדיין נפוצה בקרב ארגוני צדקה משום שהם אינם עונים להגדרת חוק הספאם כ'דבר פרסומת'.
לעיתים משתמשים המפרסמים בצינתוק, כלומר מחייגים לנמען שיחה קצרה ומנתקים, וכאשר הוא חוזר למספר זה מושמעת לו הודעה מוקלטת שיווקית. פעולה זו הוזכרה בחוק הספאם ואסורה על פי חוק.
היקף התופעה

חברת Truecaller מפרסת מדי שנה דו"ח על היקף תופעת שיחות הספאם בעולם ובישראל, בשנת 2019 ממוצע שיחות הספאם בישראל היה 9.1 שיחות לחודש לכל משתמש (מקום 16 בטבלה העולמית). האפליקציה זיהתה בשנת 2019 כ-26 מיליארד שיחות ספאם ברחבי העולם.
תופעת הספאם המופעלת על ידי גורמים פוליטיים שכיחה בישראל משום שהם אינם נכללים בחוק הספאם.
בדו"ח אחר נמצא כי בארצות הברית בלבד בשנת 2019 בוצעו 5 מיליון שיחות ספאם מדי חודש.
חקיקה

ב-1 בדצמבר 2008 נכנס לתוקפו סעיף 30א לחוק התקשורת (בזק ושידורים), המכונה 'חוק הספאם' לפיו "לא ישגר מפרסם דבר פרסומת באמצעות פקסימיליה, מערכת חיוג אוטומטי, הודעה אלקטרונית או הודעת מסר קצר, בלא קבלת הסכמה מפורשת מראש של הנמען".
דבר פרסומת מוגדר בחוק כ"מסר המופץ באופן מסחרי, שמטרתו לעודד רכישת מוצר או שירות או לעודד הוצאת כספים בדרך אחרת, וכן מסר המופץ לציבור הרחב שמטרתו בקשת תרומה או תעמולה", אך אינו כולל תעמולה פוליטית והתרמה לצורכי בחירות.
תיקון מספר 72 שעבר בכנסת ב-23 במאי 2018 מרחיב את הגדרת המונח 'דבר פרסומת' וכולל בחוק גם מסרים שמטרתם לגרום לנמען לחייג למספר המצוין במסרים אלה אם על ידי שיחה אוטומטית או על ידי צינתוק, אף אם מטרתו של מבצע השיחה אינו לשכנע את מקבל השיחה לרכוש מוצר או לתרום, (בשונה משאר סוגי דואר הזבל האסורים בחוק רק אם הוא מציע לנמען דבר פרסומת). הרחבת החוק הזו נועדה למנוע את השימוש הרחב הקיים בפעולות של חיוג אוטומטי וצינתוקים שנעשו על ידי מערכות של שירותי תוכן שונים, מפעילים אלו השתמשו בפרצה בחוק שאינה אוסרת אלא על הודעה שהיא דבר פרסומת כהגדרתה בחוק (רכישת מוצר או בקשת תרומה) ורווחיהם נבעו מתמלוגי הקשר של חברות הסלולר.
למרות החוק והרחבותיו, תופעת הצינתוקים ושיחות הספאם עדיין נפוצה מאוד, ונפוצה עוד יותר בטלפונים ה'כשרים' שחסומים לאינטרנט, מייל וSMS ומאמצי הספאמרים מתרכזים בשיחות הספאם.
למרות שבחוק הספאם לא נאסר קיום שיחות טלפון על ידי נציג אנושי, במקרה של הטרדה והמשך התקשרויות לאחר בקשת הנמען הדבר מהווה הטרדה ואסור על פי סעיף 30 לחוק התקשורת, במספר פעמים שהוגשה תביעה בגין הטרדה שכזאת פסק בית המשפט פיצויים גבוהים לתובעים.
מאבק למניעת שיחות ספאם

מעבר לחקיקה מתקיים מאבק מתמיד להתמודד עם התופעה, אחת מן הפעולות היא פיתוחן של אפליקציות שיתופיות שבהן מדווחים המשתמשים על מספרים המשמשים לשיחות ספאם כגון Truecaller.
מיום 1 בינואר 2023 נכנס לתוקפו מאגר "אל תתקשר אליי" שקודם על ידי מירב כהן ואורנה ברביבאי שמאפשר לאזרחים להירשם למאגר שימנע משיחות שיווקיות להתקשר אליהם ויחייב את המשווקים לבדוק קודם השיחה אם הנמען מופיע ברשימה. החוק מאפשר לממונה על הרשות להגנת הצרכן וסחר הוגן להטיל עיצום כספי בגובה של 45 אלף שקל לתאגיד ו-25 אלף שקל לעוסק פרטי על עוסק שפנה לצרכן, על אף שמספרו הופיע במאגר "אל תתקשר אליי", וכן להטיל עיצום כספי, בגובה של פי שלושה מהעיצום הכספי המקורי, במקרה שבו עוסק הפר צו הפסקה מנהלי.
צינתוק

פעמים רבות שיחת הספאם נעשית על ידי צינתוק כלומר התקשרות טלפונית קצרה שנעשית שלא על מנת שהנמען יענה לשיחה אלא כדי לפתות את מקבל הצינתוק להשיב שיחה למספר הטלפון ממנו הגיע הצינתוק. כאשר מקבל השיחה חוזר אל מספר הטלפון שהתקשר אליו, מושמעת לו הודעה מוקלטת.
שיחת ספאם באופן זה בעיתית יותר, שכן מעבר להטרדה הרגילה הקיימת בשיחת ספאם, הדבר מגלגל את העלות של שיחת הטלפון על הנמען בניגוד לרצונו (לו ידע שמדובר בשיחת ספאם).
פעולת הצינתוק נאסרה במפורש בתיקון 72 לחוק הספאם, ואסורה אף אם מבצע הצינתוק לא הציע לנמען דבר פרסומת או בקשת תרומה.
ראו גם

דואר זבל אלקטרוני
חוק הספאם
לקריאה נוספת

דו"ח הרשות להגנת הצרכן ולסחר הוגן, הצעת חוק הגנת הצרכן תשע"ז - 2017
פיצוי בגין משלוח דברי פרסומת ללא הסכמה של הנמען (חוק הספאם), באתר כל זכות
הערות שוליים

↑  , הצעת חוק הגנת הצרכן התשע"ז - 2017, הרשות להגנת הצרכן ולסחר הוגן
↑  טרנד בקווי הנייעס: צנתוקים והטרדות, באתר כיכר השבת
↑  הטרדות טלפוניות מחברות שיווק ובתי עסקים - כיצד מתמודדים?, באתר www.consumers.org.il
1 2  דירוג הספאם העולמי: הפוליטיקאים הישראליים מככבים, באתר גיקטיים, ‏13 בדצמבר 2019
↑  שיחות ספאם? בארה"ב פועלים נגד המפגע שמטריד את הצרכנים, באתר כלכליסט, 7 ביוני 2019
↑  חוק התקשורת (בזק ושידורים) (תיקון מס' 40), התשס"ח-2008, ס"ח 2153 מ-1 ביוני 2008
↑  תיקון 72 לחוק התקשורת (בזק ושידורים) התשע"ח 2018.
↑  עו"ד טל קפלן, עו"ד טל קפלן, ישראל: תיקון לחוק הספאם מרחיב את המונח "דבר פרסומת", באתר www.law.co.il
↑  מתוך דברי ההסבר להצעת החוק
↑  הלל גרשוני, חוק הסתם: עשר שנים אחרי, חוק הספאם נכשל לחלוטין, באתר מידה, ‏28 במאי 2018
↑  שר התקשורת יועז הנדל לציבור החרדי: פועל לטיפול בתופעת הצינתוקים המטרידים, באתר בימה
↑  שיחות מכירה טלפוניות - אומנם לא ספאם, אבל הטרדה שמזכה בפיצוי, באתר תביעות קטנות, ‏13 בספטמבר 2017
↑  סיון חילאי, מאגר "אל תתקשר אליי" החל לפעול: כך תוכלו להירשם, באתר ynet, 12 בדצמבר 2022
שרון מגווייר

| --- | --- |
אין תמונה חופשית
 לידה:  28 בנובמבר 1960 (בת 64) אבריסווית', הממלכה המאוחדת 
 מדינה:  הממלכה המאוחדת, ויילס 
 מקום לימודים:  אוניברסיטת אבריסווית'  אוניברסיטת סיטי של לונדון  אוניברסיטת ויילס  Cardinal Wiseman Catholic School 
 מספר צאצאים:  3
 פרופיל ב-IMDb
 
שרון מגווייר (באנגלית: Sharon Maguire; נולדה ב-17 באוגוסט 1960) היא במאית ותסריטאית בריטית הידועה בעיקר בזכות בימוי הקומדיה הרומנטית "יומנה של ברידג'ט ג'ונס" (2001). הסרט התבסס על ספר בעל אותו השם של חברתה הקרובה, הלן פילדינג, כאשר אחת הדמויות הראשיות - "שאזה" - מבוססת ככל הנראה על מגווייר.
תחילת חיים

מגוויר נולדה בקובנטרי להורים אירים קתולים, היא למדה אנגלית ודרמה באוניברסיטת ווילס אבריסטווית'. לאחר שעזבה את האוניברסיטה עבדה כקופירייטרית בהוצאה לאור לפני שעשתה תואר שני בעיתונאות באוניברסיטת סיטי, לונדון.
קריירה

היא החלה קריירה בטלוויזיה, עבדה כחוקרת עבור "The Media Show" ולאחר מכן כמפיקה/במאית ב-"The Late Show". לאחר מכן היא המשיכה לביים כמה סרטים תיעודיים עבור "Omnibus" ו-"Bookmark" של BBC, אך מאוחר יותר עזבה את התאגיד כדי לביים פרסומות.
ב-2001 היא ביימה את סרט הביכורים שלה "יומנה של ברידג'ט ג'ונס" מתסריט של הלן פילדינג, אנדרו דייוויס וריצ'רד קרטיס. הסרט זכה להצלחה קופתית ולשבחים על ידי המבקרים. בסרט מככבת רנה זלווגר בתור ברידג'ט ג'ונס יחד עם קולין פירת' ויו גרנט. את דמותה בסרט שרון "שאזה" משחקת סאלי פיליפס.
ב-2016 היא ביימה את הסרט "ברידג'ט ג'ונס בייבי" מתסריט מאת הלן פילדינג, דן מאזר ואמה תומפסון, המבוסס על סיפור מאת פילדינג. זה היה סרט ההמשך ל"ברידג'יט ג'ונס: עובדות החיים" מ-2004 והפרק השלישי בסדרת הסרטים של ברידג'ט ג'ונס. בסרט מככבים רנה זלווגר בתור ברידג'ט ג'ונס, קולין פירת' ופטריק דמפסי.
ב-2020 ביימה את סרט חג המולד "הסנדקית הקסומה" בכיכובן של ג'יליאן בל ואיילה פישר.
חיים אישיים

יש לה שלושה ילדים עם בן זוגה, הבמאי אנאנד טאקר.
פילמוגרפיה > סרטים

| שנה | סרט | תפקיד | הערות |
| --- | --- | --- | --- |
| 2001 | יומנה של ברידג'ט ג'ונס | במאית |  |
| 2008 | פיגוע התאבדות (אנ') | תסריטאית ובמאית |  |
| 2016 | ברידג'ט ג'ונס בייבי | במאית |  |
| 2020 | הסנדקית הקסומה | במאית |  |
| 2020 | בחירה מצוינת | במאית |  |
| TBA | לונגבורן (אנ') | במאית |  |
פילמוגרפיה > טלוויזיה

| שנה | סרט | תפקיד | הערות |
| --- | --- | --- | --- |
| 2013 | קרא לי משוגעת (אנ') | במאית | Lifetime |